סיון רהב-מאיר

סיון אסתר רהב-מאיר (נולדה ב-2 ביולי 1981, ל' בסיוון ה'תשמ"א) היא עיתונאית, כתבת חדשות, פובליציסטית ומנחת טלוויזיה ורדיו ישראלית.

==קורות חיים==
סיון אסתר רהב נולדה ברמת השרון, לאריה ולרונית רהב, וגדלה כחילונית. קרויה על שם החודש העברי שבו נולדה. בגיל שש עברה עם משפחתה להרצליה, והחלה לכתוב בעיתוני הילדים "צ'ופר" ו"פשוש". כשהייתה בת שמונה אובחנה כמחוננת, ולמדה בפרויקט המחוננים בעירה בבית הספר שמואל הנגיד. בתיכון למדה בפרויקט "רמות" שבתיכון רוטברג. הנחתה תוכניות טלוויזיה בטלוויזיה החינוכית, בהן תוכנית הילדים "בננה בום" לצדו של מיכאל הנגבי, "זומביט" בנושאי מחשוב. שימשה כתבת נוער ותחקירנית בעיתונים "כולנו", "ראש 1" ו"קלפים פתוחים" בטלוויזיה הלימודית. ראיינה בטלוויזיה את ראש הממשלה יצחק רבין ואת שר החוץ שמעון פרס, השתתפה בתוכנית הטלוויזיה "בשידור חי עם דן שילון" ובתוכנית "הראשון בבידור" עם דודו טופז.

לימים סיפרה שבעקבות רצח רבין, זמן קצר לאחר שראיינה אותו, החלה במסע להכרת היהדות. כשהייתה בת 17 יצא לאור ספרה הראשון, "מדריך לעיתונאי הצעיר". בגיל 18 סיימה את לימודיה לתואר ראשון במדע המדינה ובניהול באוניברסיטת תל אביב. בשנות לימודיה באוניברסיטה חזרה בתשובה, בעקבות קריאת ספרים של ישעיהו ליבוביץ, נחמה ליבוביץ, הרב סולובייצ'יק והרב קוק. לפני שירותה בצה"ל, למדה במשך שנה במכינה קדם-צבאית בית ישראל.

רהב (משמאל) בגיל 14, יחד עם [[יצחק רבין בתוכנית "בשידור חי עם דן שילון" לכבוד ראש השנה תשנ"ו, ספטמבר 1995]]
בגלי צה"ל שימשה ככתבת לענייני רווחה וקליטה ולענייני משפט ולענייני דתות. עם שחרורה בשנת 2002, מונתה לכתבת לענייני דתות בערוץ 2, ולאחר מכן מונתה לכתבת לענייני משפט. בהמשך החלה להנחות את מגזין האקטואליה היומי של חברת החדשות של ערוץ 2 "שש עם", שאותו היא הגישה לסירוגין עם עודד בן-עמי.

בשנת 2003 נישאה לפובליציסט ושדרן הרדיו ידידיה מאיר. בשנת 2005 הוציאה עם בעלה את הספר "ימים כתומים" (הוצאת ידיעות אחרונות), שמאגד שמונה ראיונות עם דמויות מהציונות הדתית, בהן הרב אליקים לבנון, דוד לנדאו, תא"ל הרב ישראל וייס, הרב שלמה אבינר, מוטי זיסר ואחרים. הספר עוסק בעיקרו בהיבטים של תוכנית ההתנתקות בעיניהם של המרואיינים.

בשנת 2006 החלה להגיש יחד עם גידי גוב, ואחר-כך עם דני קושמרו, את תוכנית הבוקר של "קשת" "יום חדש" לאחר פרישתה של שירי ארצי. באוקטובר 2008 חשפה את דבר מעברו של לב לבייב ללונדון.

באוקטובר 2009 מונתה לתפקיד הכתבת בכנסת, והחליפה את עמית סגל, שעבר באופן זמני לתפקיד הכתב באירופה. החל משנת 2009 משדרת עם בעלה בגלי צה"ל תוכנית אישית בשם "סוף שבוע זוגי", מדי יום שישי בשעה 12:00.

במרץ 2011 ראיינה רהב-מאיר באופן בלעדי את שרה נתניהו. בריאיון הגיבה נתניהו לראשונה לביקורת נגדה. בין היתר, ראיינה גם את משה טלנסקי, הרב עובדיה יוסף, ענת קם, ארקדי גאידמק, לב לבייב ושולה זקן. רהב-מאיר חשפה את נישואי יגאל עמיר ללריסה טרימבובלר.

רהב-מאיר כותבת טור שבועי "פרשות השבוע" ב"המוסף לשבת", המוסף הפוליטי של "ידיעות אחרונות".

נבחרה על ידי "גלובס" לאשת התקשורת האהובה בישראל ועל ידי המגזין ליברל לאחת מ-50 המשפיעים בישראל. עיתון הג'רוזלם פוסט בחר בה לאחת מ-50 היהודים המשפיעים בעולם.

במרץ 2016 זכתה במכרז של משרד החינוך להנחיית חידון התנ"ך העולמי לנוער יהודי, אך ויתרה על התפקיד, לאחר שנודע לה כי המנחה הקודם של החידון, אבשלום קור, מעוניין להמשיך להגישו, ושקיבל את ההודעה על החלפתו לאחר 28 שנים, במסרון. ביום העצמאות 2016 הנחתה את טקס הדלקת המשואות לצדו של השחקן עמוס תמם.

ב-2023 הייתה הנואמת המרכזית באירוע הסיום של כינוס השלוחות של חב"ד בניו ג'רזי.

===שיעורי תורה===
מאז ספטמבר 2015 מעבירה רהב-מאיר שיעור שבועי על פרשת השבוע, תוך התייחסות לאקטואליה השבועית. השיעור החל כיוזמה מקומית והפך לאירוע שבו משתתפים מאות אנשים מדי שבוע, ורבים נוספים צופים בו במרשתת. השיעור מתקיים מדי יום רביעי בהיכל שלמה בירושלים, משודר ברדיו גלי ישראל וזמין בווידאו ובתמליל באינטרנט. במלואת שנה לשיעור הוא אירח את נשיא המדינה רובי ריבלין. השיעור משלב פרשנים מסורתיים וכולל גם אנקדוטות אישיות, התייחסות לחדשות, לעולם הניו מדיה ולתקשורת הישראלית, וכן מכתבים שהקהל עצמו שולח לרהב-מאיר, על מנת שיוקראו בשיעור. רהב-מאיר גם מפיצה "סטטוס יומי" בוואטסאפ, המתורגם לעשר שפות, לעשרות אלפי רשומים. ב-2016 יצא לאור ספרה "הסטטוס היהודי", בהוצאת ידיעות ספרים, שגם תורגם לאנגלית.
רהב-מאיר ב[[שבוע הספר העברי - מתחם התחנה בירושלים, 2017<br>מאחור משמאל: סיון רהב-מאיר, ד"ר עשהאל לובוצקי, יהורם גאון.<br>מלפנים משמאל: אלישיב רייכנר, רחלי שלו, יפעת ארליך.]]

מאז החל השיעור הוזמנה רהב-מאיר לדבר על פרשת השבוע ועל אקטואליה בין היתר בפורום מטכ"ל, במוזיאון הסובלנות בלוס אנג'לס ובכנס הוועד היהודי-האמריקאי בוושינגטון די. סי.

העיסוק הרב של רהב-מאיר בתקשורת ובפרשת השבוע במקביל, הוביל לחיקוי שלה בתוכנית "ארץ נהדרת".

ב-2021 זכתה בפרס ירושלים על הנגשת עולם התורה ופרשת השבוע בזווית אקטואלית.

== חיים אישיים ==
סיון רהב-מאיר מתגוררת בירושלים בשכונת משכנות האומה, בעלה הוא איש התקשורת ידידיה מאיר, ולהם חמישה ילדים. באוגוסט 2019 עברה עם משפחתה לניו יורק, כשליחת "המזרחי העולמי", שם היא לימדה, הרצתה וסיקרה את יהדות אמריקה. במרץ 2020 היא שבה ארצה עם משפחתה עקב מגפת הקורונה.

==ספריה==
*סיון רהב, המדריך לעיתונאי הצעיר של ערוץ הילדים, כתר הוצאה לאור, 1998. 
*סיון רהב, הזמן הצעיר, ידיעות ספרים, 2000. 
*סיון רהב-מאיר וידידיה מאיר, ימים כתומים, ידיעות ספרים, 2005 
*סיון רהב-מאיר, הסטטוס היהודי, ידיעות ספרים, 2016 
*סיון רהב-מאיר וידידיה מאיר, סולם יעקב: הרב יעקב אדלשטיין זצ"ל - סיפורים קטנים על אדם גדול, ידיעות ספרים, 2019. 
*סיון רהב-מאיר, ימים באים - מעגל השנה, ידיעות ספרים, 2021. 
*סיון רהב-מאיר, לגדול! - 54 סיפורים על פרשת השבוע ועלינו, ידיעות ספרים, 2022
*סיון רהב-מאיר, לגדול 2 - 43 סיפורים על מסכת אבות ועלינו, ידיעות ספרים, 2023
*סיון רהב-מאיר, לגדול 3 - 50 סיפורים על חכמת החסידות ועלינו, ידיעות ספרים, 2023

==קישורים חיצוניים==

* 
* 
* 
* 
* 
* 
* 
* 
* יורם יובל, [https://www.youtube.com/watch?v=LtqZbW3jvjE שיחת נפש עם סיון רהב מאיר], הטלוויזיה החינוכית, 11 במאי 2014
* 
* 
* 
* [http://leeba.org.il/artist/סיון-רהב-מאיר סיון רהב-מאיר, ארכיון השיעור השבועי שלה על פרשת השבוע] באתר "ליבא"
* סיון רהב-מאיר מתארחת בתוכנית [https://www.youtube.com/watch?v=tOjFIRw1ZA0 "שעה של אנשים"], רדיו גלי ישראל, 15 באוקטובר 2015
* 
* 
* , הטלוויזיה החינוכית הישראלית, 10 באוקטובר 2016
* יונתן אסתרקין, [http://digital.globes.co.il/Olive/ODN/Globes/shared/ShowArticle.aspx?doc=GLBLADY/2017/05/09&entity=Ar05900&sk=1E929EC5 הרגשתי את השולחן שלי בדסק רועד בגלל הציבור בחוץ], באתר גלובס, 10 במאי 2017
* 
* 
* 
* 
* [https://youtube.com/watch?v=E2O3dotWcyI פגישה עם רוני קובן עונה 3 - סיון רהב מאיר], כאן, 12 בפברואר 2020
* [https://www.mako.co.il/mako-vod-keshet/exposure-s1/VOD-b2e573fa2428171027.htm המסע של סיון], מתוך התוכנית "חשיפה" בהגשת חיים אתגר, אתר MakoTV, 16 באפריל 2020

==הערות שוליים==

קטגוריה:עיתונאיות ישראליות שחזרו בתשובה
קטגוריה:עיתונאים ישראלים שחזרו בתשובה
קטגוריה:מחברות ספרי עיון ישראליות
קטגוריה:מחברי ספרי עיון ישראלים
קטגוריה:פובליציסטיות ישראליות
קטגוריה:פובליציסטים ישראלים
קטגוריה:סגל חברת החדשות
קטגוריה:סגל ידיעות אחרונות
קטגוריה:מגישים בערוץ כנסת
קטגוריה:משפחת קוק
קטגוריה:משפחת מנדלבוים
קטגוריה:משפחת כ"ץ-כהן
קטגוריה:כתבים משפטיים ישראלים
קטגוריה:כתבי רווחה ישראלים
קטגוריה:עיתונאיות ילדים ונוער ישראליות
קטגוריה:עיתונאי ילדים ונוער ישראלים
קטגוריה:בעלי טור ישראלים
קטגוריה:בוגרות תיכון רוטברג (רמת השרון)
קטגוריה:בוגרי תיכון רוטברג (רמת השרון)
קטגוריה:בוגרי מכינות קדם-צבאיות
קטגוריה:חיילי גלי צה"ל
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:חוזרות בתשובה
קטגוריה:זוכי פרס ירושלים (ערוץ 7)
קטגוריה:עיתונאים צעירים
קטגוריה:ישראליות שנולדו ב-1981
קטגוריה:ישראלים שנולדו ב-1981